b'\n_START_ARTICLE_\nBranduolinis kuras\n_START_PARAGRAPH_\nBranduolinis kuras\xc2\xa0\xe2\x80\x93 kuro r\xc5\xab\xc5\xa1is, kur\xc4\xaf sudaro med\xc5\xbeiagos, kuri\xc5\xb3 atom\xc5\xb3 branduoliai dalijasi veikiami neutron\xc5\xb3 ir kuriose gali vykti branduoli\xc5\xb3 dalijimosi grandinin\xc4\x97 reakcija. Branduolinis kuras naudojamas energijai gauti branduoliniame reaktoriuje. B\xc5\xabtina sud\xc4\x97tin\xc4\x97 dalis\xc2\xa0\xe2\x80\x93 atomai, kuri\xc5\xb3 branduoliai, veikiami bet kokios energijos neutron\xc5\xb3, gali dalytis. Branduoliniui kurui tinka gamtinis urano izotopas 235U ir kai kurie per branduolines reakcijas sukuriami izotopai. Branduolinis kuras paprastai yra med\xc5\xbeiag\xc5\xb3 mi\xc5\xa1inys, kuriame yra urano 235U ir urano 238 arba torio 232Th. Dalijantis 1 g urano arba plutonio izotop\xc5\xb3 branduoli\xc5\xb3, i\xc5\xa1gaunama apie 22,5 MWh \xc5\xa1ilumin\xc4\x97s energijos. Nenaudotas branduolinis kuras yra beveik neradioaktyvus. Ta\xc4\x8diau branduoliniame reaktoriuje kaupiantis dalijimosi skeveldroms ir aktinidams, branduolinis kuras tampa labai radioaktyvus. Panaudotas branduolinis kuras tampa radioaktyviosiomis atliekomis ir kelet\xc4\x85 met\xc5\xb3 saugomas bei au\xc5\xa1inamas specialiuose vandens baseinuose. Pra\xc4\x97jus \xc5\xa1iam laikotarpiui ir suma\xc5\xbe\xc4\x97jus kuro radioaktyvumui, perdirbamas specialiose gamyklose i\xc5\xa1skiriant i\xc5\xa1 jo dali\xc4\x85j\xc4\x85 med\xc5\xbeiag\xc4\x85, kuri gali b\xc5\xabti v\xc4\x97l panaudota.'